CELEX: 32013D0201(03)
Language: fi
Date: 2013-01-30 00:00:00
Title: Komission täytäntöönpanopäätös, annettu 30 päivänä tammikuuta 2013 , suu- ja sorkkatautiviruksen antigeenien ostamisesta ja varastoinnista

1.2.2013   
            
            
               FI
            
            
               Euroopan unionin virallinen lehti
            
            
               C 30/15
            
         KOMISSION TÄYTÄNTÖÖNPANOPÄÄTÖS,
   annettu 30 päivänä tammikuuta 2013,
   suu- ja sorkkatautiviruksen antigeenien ostamisesta ja varastoinnista
   2013/C 30/09
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisön toimenpiteistä suu- ja sorkkataudin torjumiseksi, direktiivin 85/511/ETY sekä päätösten 89/531/ETY ja 91/665/ETY kumoamisesta ja direktiivin 92/46/ETY muuttamisesta 29 päivänä syyskuuta 2003 annetun neuvoston direktiivin 2003/85/EY (1) ja erityisesti sen 80 artiklan 2 kohdan,
   ottaa huomioon tietyistä eläinlääkintäalan kustannuksista 25 päivänä toukokuuta 2009 tehdyn neuvoston päätöksen 2009/470/EY (2) ja erityisesti sen 17 artiklan toisen kohdan,
   sekä katsoo seuraavaa:
   
               (1)
            
            
               Päätöksessä 2009/470/EY säädetään menettelystä, jota käytetään myönnettäessä unionin rahoitusta yksittäisiin eläinlääkinnällisiin toimiin. Nämä toimet sisältävät suu- ja sorkkataudin torjunnan. Päätöksessä 2009/470/EY säädetään, että unionin suu- ja sorkkataudin vastaisten rokotteiden varaston perustamiseen voidaan myöntää unionin tukea ja että unionin rahoitusosuuden taso ja sen myöntämisen edellytykset on määritettävä.
            
         
               (2)
            
            
               Yhteisön suu- ja sorkkatautirokotevaraston perustamisesta 11 päivänä joulukuuta 1991 tehdyn neuvoston päätöksen 91/666/ETY (3) mukaisesti on perustettu antigeenivarastoja, joiden avulla voidaan nopeasti valmistaa suu- ja sorkkatautirokotteita.
            
         
               (3)
            
            
               Direktiivin 2003/85/EY mukaisesti komission on varmistettava, että suu- ja sorkkatautirokotteiden valmistukseen tarkoitetut tiivistettyjen inaktivoitujen antigeenien unionin varannot säilytetään unionin antigeeni- ja rokotepankin tiloissa. Kyseisiä varantoja säilytetään turvallisuussyistä niille varatuissa paikoissa valmistajan tiloissa.
            
         
               (4)
            
            
               Unionin antigeeni- ja rokotepankissa varastoitavien suu- ja sorkkatautivirusten antigeenien annosten määrää, kantatyyppejä ja alatyyppejä koskevia päätöksiä tehtäessä on otettava huomioon direktiivin 2003/85/EY mukaisissa valmiussuunnitelmissa arvioitu tarve ja epidemiologinen tilanne sekä tarpeen vaatiessa kuultava ensin suu- ja sorkkataudista vastaavaa Euroopan unionin vertailulaboratoriota (4)
                   (5)
                   (6).
            
         
               (5)
            
            
               Suu- ja sorkkatautiviruksen antigeenien ostamisesta 22 päivänä kesäkuuta 2009 tehdyn komission päätöksen 2009/486/EY (7) ja suu- ja sorkkatautiviruksen antigeenien ostamisesta, tällaisten antigeenien unionin varantojen hävittämisestä ja korvaamisesta sekä päätöksen 2009/486/EY muuttamisesta 21 päivänä kesäkuuta 2010 annetun komission päätöksen C(2010) 3913 (8) mukaisesti komissio uudisti unionin antigeeni- ja rokotepankkia valmistajan kanssa tehtyjen uusien sopimusten perusteella.
            
         
               (6)
            
            
               Direktiivin 2003/85/EY 83 artiklan 3 kohdan ja päätöksen 2009/470/EY 15 artiklan mukaisesti, silloin kun se on unionin edun mukaista, rokotteita voidaan toimittaa kolmansille maille, erityisesti maihin, joissa suu- ja sorkkatautia esiintyy paikallisesti. Kohdemaana olevan kolmannen maan epidemiologisen tilanteen mukaan edellä tarkoitettujen rokotteiden on mahdollisesti oltava erilaisista yhteensopivista antigeeneistä koostuvia monitehorokotteita.
            
         
               (7)
            
            
               Suu- ja sorkkatautitilanne on eräissä Pohjois-Afrikan ja läntisen Euraasian osissa huonontunut merkittävästi, mikä johtuu pääosin sellaisten vieraiden suu- ja sorkkatautivirusten leviämisestä, joita ei ole aiemmin esiintynyt kyseisissä maissa, tai uusien, aiemmin esiintyneiden serotyyppien antigeneeneiltään toisistaan eroavien alatyyppien kulkeutumisesta niihin.
            
         
               (8)
            
            
               Sen vuoksi on unionin naapurimaissa vallitsevan epidemiologisen tilanteen johdosta tarpeen ostaa lisämääriä antigeenejä.
            
         
               (9)
            
            
               Euroopan yhteisön yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (9), jäljempänä ’varainhoitoasetus’, 75 artiklan sekä Euroopan yhteisön yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23 päivänä joulukuuta 2002 annetun komission asetuksen (EY, Euratom) N:o 2342/2002 (10), jäljempänä ’soveltamissäännöt’, 90 artiklan 1 kohdan mukaisesti unionin talousarvion menoon sitoutumista edeltää rahoituspäätös, jossa määritetään menoja aiheuttavan toiminnan keskeiset osat ja jonka tekee toimielin tai ne viranomaiset, joille se on siirtänyt päätöstä koskevan toimivallan.
            
         
               (10)
            
            
               Koska suunnitellulle hankinnalle varainhoitovuodeksi varatut kokonaismäärärahat ja suunniteltujen sopimusten alustava määrä ja tyyppi sekä tässä päätöksessä esitettyjen hankintojen käynnistämisaikataulu muodostavat soveltamissääntöjen 90 artiklan 3 kohdassa tarkoitetun riittävän yksityiskohtaisen kehyksen, tämä päätös muodostaa varainhoitoasetuksen 75 artiklassa tarkoitetun rahoituspäätöksen.
            
         
               (11)
            
            
               Direktiivin 2003/85/EY 80 artiklan 4 kohdan mukaan komission olisi tehtävä antigeenien ostoa, toimitusta ja varastointia koskeva hankintasopimus valmistajan kanssa. Sopimukseen olisi kirjattava valmistajan viiden vuoden takuuajan päättyessä suorittama antigeenien takaisinosto.
            
         
               (12)
            
            
               Direktiivissä 2003/85/EY säädetään, että unionin antigeeni- ja rokotepankkiin varastoitujen antigeenien tai hyväksyttyjen rokotteiden määriä ja alatyyppejä koskevia tietoja on käsiteltävä luottamuksellisina. Tämän päätöksen liitteessä esitettyjä tietoja ostettavien suu- ja sorkkatautiviruksen antigeenien määristä ja alatyypeistä ei sen vuoksi julkaista.
            
         
               (13)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON PÄÄTTÄNYT SEURAAVAA:
   1 artikla
   1.   Komissio tilaa vuoden 2013 ensimmäisen vuosipuoliskon aikana liitteessä olevassa taulukossa vahvistetut määrät ja alatyypit tiivistettyä inaktivoitua suu- ja sorkkatautivirusantigeeniä.
   2.   Komission on varmistettava, että 1 kohdassa tarkoitetut antigeenit toimitetaan ja varastoidaan kahteen niille varattuun paikkaan valmistajan tiloissa liitteessä olevan taulukon mukaisesti.
   3.   Edellä 1 ja 2 kohdassa tarkoitetut toimenpiteet toteuttaa komissio, joka toimii yhteistyössä unionin antigeeni- ja rokotepankkiin varastoitujen antigeenien valmistajan kanssa.
   2 artikla
   1.   Unionin rahoitusosuus 1 artiklan 1 ja 2 kohdassa tarkoitetuista toimenpiteistä aiheutuneista kuluista on 100 prosenttia; se ei voi kuitenkaan olla enemmän kuin 3 000 000,00 EUR.
   2.   Komissio tekee valmistajan kanssa sopimuksen, joka koskee 1 artiklan 1 kohdassa tarkoitettujen antigeenien ostoa, toimitusta ja varastointia unionin antigeeni- ja rokotepankissa sekä takaisinostoa viiden vuoden takuuajan päättyessä.
   3.   Terveys- ja kuluttaja-asioiden pääosaston pääjohtaja valtuutetaan allekirjoittamaan 2 kohdassa tarkoitettu sopimus komission puolesta.
   3 artikla
   Tämä päätös on varainhoitoasetuksen 75 artiklassa tarkoitettu rahoituspäätös.
   4 artikla
   Direktiivin 2003/85/EY 80 artiklan 3 kohdan mukaisesti tämän päätöksen liitettä ei julkaista.
   
      Tehty Brysselissä 30 päivänä tammikuuta 2013.
      
         
            Komission puolesta
         
         Tonio BORG
         
            Komission jäsen
         
      
   
   
      (1)  EUVL L 306, 22.11.2003, s. 1.
   
      (2)  EUVL L 155, 18.6.2009, s. 30.
   
      (3)  EYVL L 368, 31.12.1991, s. 21.
   
      (4)  http://ec.europa.eu/food/animal/diseases/strategy/pillars/antigen-vaccine-banks-task-force_en.htm
   
      (5)  Report of the 83 Executive Committee meeting of the EuFMD, Bucharest, Romania, 12–13. huhtikuuta 2012, saatavilla osoitteesta: http://www.fao.org/ag/againfo/commissions/eufmd/commissions/eufmd-home/reports/executive-committee/en/
   
      (6)  http://www.wrlfmd.org/ref_labs/ref_lab_reports/OIE-FAO%20FMD%20Ref%20Lab%20Report%20Jan-Mar%202012.pdf
   
      (7)  EUVL L 160, 23.6.2009, s. 27.
   
      (8)  Päätöstä ei ole julkaistu.
   
      (9)  EYVL L 248, 16.9.2002, s. 1.
   
      (10)  EYVL L 357, 31.12.2002, s. 1.